Ansvarlig produsent

En ansvarlig produsent eller eksekutiv produsent (fra engelsk executive producer) er innen underholdningsbransjen en person som er overordnet ansvarlig for økonomiske, kreative og/eller administrative aspekter i en film-, TV eller musikkproduksjon. En ansvarlig produsent trenger ikke selv være involvert i den praktiske og tekniske produksjonen eller utføringen av verket. 

Begrepet har historisk sett blitt brukt mindre i norske produksjoner enn i for eksempel USA, da det ikke alltid har eksistert selvstendige produsenttitler blant annet som følge av at staten ofte har vært den faktiske hovedprodusenten fra et økonomisk perspektiv.

 Film 

I filmer har ansvarlige produsenter det overordnede ansvaret for filmproduksjonen med hensyn til finansieringen. Ansvarlige produsenter samarbeider med linjeprodusenter som har det praktiske og tekniske ansvaret for filmproduksjonen, og rapporterer til produksjonsselskapene og distributørene.

Antallet filmprodusenter som får tittelen «ansvarlig produsent» har økt over tid. Fra midten til slutten av 1990-årene var det i snitt litt under 2 ansvarlige produsenter per film. I 2000 hoppet tallet til 2,5 (mer enn dobbelt så mange som vanlige produsenter). I 2013 var det i snitt 4,4 ansvarlige produsenter per film, sammenlignet med 3,2 vanlige produsenter.

 TV-produksjoner 

I TV-produksjoner er tittelen som ansvarlig produsent ofte brukt om personer som er involvert i produksjonen på en praktisk, men overordnet måte, måte. En ansvarlig produsent overvåker vanligvis det kreative innholdet, planlegger og tidsfester innspillingen sammen med produsenten og teamet, og kan være involvert i den finansielle budsjetteringen av en produksjon. Noen forfattere, som Aaron Sorkin, Stephen J. Cannell, Tina Fey og David Benioff har jobbet som både skaper og produsent av samme show.

Som i film, blir tittelen som ansvarlig produsent i tv også vanligvis brukt om personer som er involvert i produksjonen på en mer indirekte måte, som eieren av produksjonsselskapet til produksjonen. I tilfelle det er flere ansvarlige produsenter på et fjernsynsshow, blir den som er ansvarlig for den daglige produksjonen vanligvis kalt showrunner, eller den utøvende produsenten.

 Musikk 

I musikkbransjen skiller plateselskap mellom ansvarlige produsenter og plateprodusenter. De ansvarlige produsentene er ansvarlige for forretningsmessige beslutninger, mens plateprodusenten produserer musikken. Noen ganger kan den ansvarlige produsenten tilrettelegge for de kreative visjonene til artistene ved å styre når og hvor opptakene skal gjøres, utvelgelse og ansettelse av lydteknikere, studiomusikere og lignende.

 Videospill 
I spillbransjen er ikke tittelen «ansvarlig produsent» veldefinert. Det kan brukes om eksterne produsenter, fra spillutgivere, som jobber med spillutviklere. I 2012 ble Jay-Z annonsert som ansvarlig produsent for spillet NBA 2K13. Som ansvarlig produsent gjorde han en opptreden i en introduksjon, valgte musikk for spillets soundtrack og bidro til designet av spillets menyer «og andre visuelle elementer».

 Referanser 

Kategori:Underholdningsyrker
Kategori:Filmproduksjon
Kategori:Medieyrker